**Dreptul la întrebare**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din toate drepturile lumii

Pe unul singur nu-l cedez,

E strategia mea intimă

Şi este singurul meu crez.

Nu-l dau chiar dacă vin la mine

Toate statuile călări,

E dreptul meu la îndoială

Şi de a pune întrebări.

Nu l-a epuizat nici Hamlet,

Deşi l-a folosit de-ajuns,

Cred în puterea întrebării

Chiar dacă nu-i găsesc răspuns.

Ea mi-e religie în viaţă,

Cu ea termin, cu ea încep,

Eu, simplu cetăţean al lumii,

Măcar atât mai am: întreb.

Cu pumnii strânşi în faţa morţii

La fel copiii mi-i cultiv,

Ca neamul omenesc de-a pururi

Să fie interogativ.